Þingræður haldnar á Alþingi Íslendinga



Herra forseti. Í samþykkt Alþingis um frestun funda var ákveðið að fundir Alþingis hæfust að nýju ekki síðar en 19. janúar. Í samræmi við það var gefið út forsetabréf 7. janúar og þm. sent boð um fundi þann 19. Á þessu hefur síðan orðið breyting þannig að þann 12. janúar s.l. var gefið út nýtt svohljóðandi forsetabréf: "Forseti Íslands gerir kunnugt: Ég hef ákveðið samkvæmt tillögu forsætisráðherra að Alþingi skuli koma saman til framhaldsfunda þriðjudaginn 13. janúar 1987, kl. 14.00. Gert í Reykjavík, 12. janúar 1987. Vigdís Finnbogadóttir. Steingrímur Hermannsson Forsetabréf um að Alþingi skuli koma saman til framhaldsfunda." Framhaldsfundir Alþingis hefjast því nú á ný. Hæstv. forseta, hv. alþm. og starfsmönnum Alþingis vil ég óska gleðilegs árs og þakka liðnu árin. Ég býð þm. velkomna til starfa og lýsi þeirri von minni að störf okkar megi verða landi og þjóð til blessunar



Ég þakka hæstv. forsrh. fyrir góðar óskir í garð okkar þm. Jafnframt vil ég óska hæstv. forsrh., öllum alþm. svo og starfsfólki Alþingis gleðilegs árs og flyt þakkir fyrir ánægjulegt samstarf á liðnu ári. Ég býð alla velkomna til starfa á nýju ári. Samkvæmt forsetabréfi, sem forsrh. hefur hér flutt, er fundur settur í sameinuðu Alþingi.



Kjartan J. Jóhannsson læknir og fyrrv. alþm. andaðist í sjúkrahúsi í Reykjavík miðvikudaginn 7. janúar tæplega áttræður að aldri. Kjartan J. Jóhannsson var fæddur 19. apríl 1907. Foreldrar hans voru hjónin Jóhann Ármann úrsmiður Jónasson bónda í Drangshlíð undir Eyjafjöllum Kjartanssonar og Ólöf Jónsdóttir bónda á Álftanesi á Mýrum Oddssonar. Hann lauk stúdentsprófi frá Menntaskólanum í Reykjavík vorið 1925 og læknisfræðiprófi frá Háskóla Íslands 1931. Síðar á árinu 1931 var hann fimm mánuði við framhaldsnám í sjúkrahúsi í Nürnberg í Þýskalandi. Á starfsferli sínum eftir það fór hann margar náms- og kynnisferðir til sjúkrahúsa erlendis og kynnti sér í flestum ferðum einkum handlækningar og svæfingar en einnig barnaverndar- og áfengismál. Árið 1978 var hann viðurkenndur sérfræðingur í heimilislækningum. Á árunum 1931-1932 gegndi hann um stundarsakir héraðslæknisstörfum í Seyðisfjarðarhéraði, Blönduóshéraði og loks í Stykkishólmshéraði. Haustið 1932 settist hann að á Ísafirði sem starfandi læknir og var jafnframt aðstoðarlæknir við sjúkrahúsið þar og staðgengill héraðs- og sjúkrahúslæknis í fjarvistum hans. Sjúkrahúslæknir var hann 1942-1946 og nokkra mánuði á árinu 1954 meðan beðið var eftir nýjum sjúkrahúslækni. Vorið 1963 var hann skipaður héraðslæknir í Kópavogshéraði en lét af því embætti í febrúar 1978 fyrir aldurs sakir. Eftir það var hann yfirlæknir Sjúkrahótels Rauða kross Íslands í Reykjavík. Kjartan J. Jóhannsson lagði víða lið í félagsmálum og framkvæmdum á starfsárum sínum á Ísafirði og síðar hér syðra. Hann var formaður nefndar sem sá um byggingu sundhallar á Ísafirði 1944-45, formaður Skíðafélags Ísafjarðar, í stjórn Skógræktarfélags Ísafjarðar, formaður Læknafélags Vestfjarða og Ísafjarðardeildar Rauða krossins og síðar í stjórn Rauða kross Íslands. Hann var í stjórn útgerðarfélaga og rækjuverksmiðju á Ísafirði. Í bæjarstjórn Ísafjarðar átti hann sæti 1954-1958. Umdæmisstjóri Rotary-klúbbanna á Íslandi var hann 1951-1952. Á Alþingi átti hann fyrst sæti í nóvember og desember 1946 sem landskjörinn varaþm. Sjálfstfl. Alþm. Ísafjarðarkjördæmis var hann 1953-1959 og Vestfjarðakjördæmis 1959-1963, sat á tólf þingum alls. Í tryggingaráði átti hann sæti 1953-1971 og í áfengisvarnaráði frá stofnun þess 1954 til 1978. Árið 1954 var hann kjörinn í milliþinganefnd í heilbrigðismálum, en var leystur frá störfum í nefndinni að eigin ósk. Sama ár var hann kosinn í nefnd til að endurskoða lög um almannatryggingar. Í stjórn Atvinnuleysistryggingasjóðs var hann 1956-1963. Í maí 1959 var hann kjörinn í milliþinganefnd til að athuga á hvern hátt unnt væri að búa öldruðu fólki skilyrði til að nota starfsorku sína og árið 1966 í nefnd til að stjórna framkvæmd breytingar frá vinstri til hægri umferðar. Formaður Geðverndarfélags Íslands var hann 1966-1975 og formaður Félags íslenskra bifreiðaeigenda 1971-1974 og síðar heiðursfélagi þess. Kjartan J. Jóhannsson lauk læknisfræðiprófi tæplega hálfþrítugur og starfaði við lækningar og líknarmál ævilangt upp frá því. Í þeim störfum sínum ávann hann sér hylli á heimaslóðum sínum með ljúfmennsku, samviskusemi og ósérhlífni. Hann var ötull starfsmaður, vel íþróttum búinn, viðbragðsfljótur og félagslyndur. Vegna þessara og annarra mannkosta hlóðust á hann margvísleg störf á öðrum sviðum. Á Alþingi sinnti hann mest heilbrigðismálum og framfaramálum kjördæmis síns. Mörg áranna á þingi átti hann sæti í fjvn. og var formaður hennar á tveimur síðustu þingunum. Hann átti frumkvæði að lögum um bann við hnefaleikum sem voru samþykkt árið 1956. Hann bar fram á Alþingi till. um hægri umferð og átti síðar þátt í farsælli framkvæmd laga um það efni. Hann var tillögugóður og samstarfsfús og lauk miklu ævistarfi á löngum ferli. Ég vil biðja hv. alþm. að minnast Kjartans J. Jóhannssonar með því að rísa úr sætum. -